Papa Francisc i-a îndemnat pe credincioşi să se vaccineze: "Sunt un instrument esențial în această luptă".
Doar 200 de credincioşi au putut participa la Slujba Pascală. Papa Francisc a lansat un apel la pace şi pentru zonele de conflict din Africa. Liturghia Pascală s-a desfășurat din interiorul bazilicii Sfântul Petru.
Liturghia Pascală oficiată de Papă se desfășura de obicei în Piața Sfântul Petru, în fața miilor de pelerini. Dar de când omenirea se confruntă cu pandemia, slujba se ține online.Papa s-a rugat pentru cei bolnavi, pentru cei ce au pierdut pe cineva drag, dar și pentru șomeri. A cerut guvernelor să le ofere ajutor celor ce au nevoie să supraviețuiască acestei perioade.Suveranul pontif a lăudat cadrele medicale și a transmis că este alături de copiii și tinerii care nu pot merge la școală."Domnul să le ofere mângâiere și să susțină eforturile curajoase ale medicilor și asistentelor medicale. Toată lumea, în special cei mai vulnerabili dintre noi, are nevoie de asistență și are dreptul de a avea acces la îngrijirea necesară. Acest lucru este și mai evident în aceste vremuri când toți suntem chemați să combatem pandemia. Vaccinurile sunt un instrument esențial în această luptă", a declarat Papa Francisc.